สอบถามพี่ ทานยาคุมรายเดือน 21 เม็ด (ทานมานานแล้ว ตรงเวลาทุกครั้งค่ะ)แต่ทานยาเม็ดสุดท้ายไปเมื่อ วันที่ 3 เมษา เมื่อคืน วันที่ 7เมษา มีเพศสัมพันธ์ แบบไม่สวมถุงยาง แต่หลั่งนอก ตื่นเช้ามามีเลือดประจำเดือนมา มีโอกาสท้องไหมคะ? ต้องทานยาคุมฉุกเฉินไหมคะ? (ยาแผงใหม่จะเริ่ม 11เมษาค่ะ)
สวัสดีค่ะ การใช้ยาคุมแบบแผงรายเดือน 21 เม็ดนั้น ควรเริ่มใช้ภายใน 5 วันแรกของการมีประจำเดือน เพื่อให้ยาสามารถออกฤทธิ์ได้ทันทีตั้งแต่เม็ดแรก และให้กินติดต่อกันทุกวันจนยาหมดแผง คลาดเคลื่อนไม่เกิน 3 ชั่วโมง และเมื่อกินหมดแผง ให้เว้นยา 7 วันซึ่งจะเป็นช่วงที่ประจำเดือนมา พอเว้นครบ 7 วันก็ให้กินต่อแผงใหม่ทันทีหากกินอย่างถูกต้องดังกล่าวไป จะไม่มีการตกไข่ในเดือนดังกล่าว และการมีเพศสัมพันธ์ในช่วงที่เว้นยา 7 วัน ก็น่าจะไม่ทำให้เกิดการตั้งครรภ์ได้เลือดที่ออกมาอาจจะเป็นเลือดประจำเดือน ซึ่งก็ยิ่งบ่งบอกว่าไม่ได้ตั้งครรภ์ แต่ถ้ายังไม่สบายใจ สามารถซื้อชุดตรวจครรภ์ทางปัสสาวะมาตรวจได้เองเบื้องต้น ให้ผลบวกได้ตั้งแต่ 10-14 วันหลังปฏิสนธิ แต่แนะนำว่าไม่จำเป็นต้องทานยาคุมฉุกเฉิน และพอถึงเวลาเริ่มยาแผงใหม่ให้เริ่มไปตามปกติ